ไฟแนนเชียลไดเจสต์
TMB ซื้อหุ้น บลจ.ทหารไทยเพิ่ม
26 ธ.ค. 2555

TMB ซื้อหุ้น บลจ.ทหารไทยเพิ่ม
ธนาคารทหารไทย (TMB) แจ้งว่า ธนาคารได้ซื้อหุ้นสามัญของบริษัทหลักทรัพย์จัดการกองทุน (บลจ.) ทหารไทย จำนวน 1.25 ล้านหุ้น คิดเป็น 12.50% ของทุนจดทะเบียนที่ชำระแล้ว ส่งผลให้ธนาคารถือหุ้นเพิ่มเป็น 87.50% จาก 75% โดยเป็นการปรับโครงสร้างการถือหุ้นบริษัทในเครือ 
อิออน 3 เดือนกำไรโต 193%
บริษัท อิออน ธนสินทรัพย์ (ไทยแลนด์) หรือ AEONTS แจ้งกำไรสุทธิไตรมาส 3 สิ้นสุดวันที่ 20 พ.ย. 2555 จำนวน 487.14 ล้านบาท กำไรต่อหุ้น 1.95 บาท เพิ่มขึ้น 193% จากช่วงเดียวกันของปีก่อนขาดทุนสุทธิ 520.08 ล้านบาท ขาดทุนต่อหุ้น 2.08 บาท
ส่วน 9 เดือนปีนี้กำไรสุทธิ 1,142.56 ล้านบาท กำไรต่อหุ้น 4.57 บาท เพิ่มขึ้นจากช่วงเดียวกันของปีก่อนขาดทุนสุทธิ 40.42 ล้านบาท ขาดทุนต่อหุ้น 0.16 บาท
คณะกรรมการบริษัทยังมีมติเป็นเอกฉันท์ให้ออกและเสนอขายหุ้นกู้ไม่เกิน 2,000 ล้านบาท ก่อนเดือน ส.ค. 2556 เพื่อชำระคืนเงินกู้และเป็นทุนหมุนเวียน โดยหุ้นกู้มีอายุ 3 ปี เสนอขายนักลงทุนสถาบันและประชาชนทั่วไป
DEMCO ขายหุ้นที่ซื้อคืนในตลาด
บริษัท เด็มโก้ (DEMCO) รายงานผลการจำหน่ายหุ้นที่ซื้อคืนผ่านตลาดหลักทรัพย์ว่า เมื่อวันที่ 24 ธ.ค. 2555 ได้ขายหุ้นจำนวน 2 แสนหุ้น ในราคาสูงสุดหุ้นละ 7.20 บาท และต่ำสุดหุ้นละ 7.15 บาท มูลค่ารวม 1.43 ล้านบาท คงเหลือหุ้นที่ยังมิได้จำหน่าย 19.52 ล้านหุ้น คิดเป็น 3.53% ของจำนวนหุ้นที่ซื้อคืนที่ยังมิได้จำหน่าย 
ทั้งนี้ บริษัทครบกำหนดระยะเวลาที่ต้องจำหน่ายหุ้นที่ซื้อคืนในวันที่ 1 มี.ค. 2557
ไทคอนขายโรงงาน 27 โรงให้ TFUND
บริษัท ไทคอน อินดัสเทรียล คอนเน็คชั่น (TICON) แจ้งว่า เมื่อวันที่ 24 ธ.ค. บริษัทได้โอนขายอาคารโรงงานจำนวน 27 โรงงาน ให้แก่กองทุนรวมอสังหาริมทรัพย์ไทคอน (TFUND) มูลค่ารวม 1,572.50 ล้านบาท ขณะที่มูลค่าตามบัญชีของทรัพย์สินอยู่ที่ 841.88 ล้านบาท
สำหรับโรงงานที่ขายมีพื้นที่ใช้สอยรวม 70,375 ตารางเมตร บนพื้นที่ 109.19 ไร่ ตั้งอยู่ที่นิคมอุตสาหกรรม 7 แห่ง
กองทุนอสังหาฯ MII ซื้อขาย 27 ธ.ค. 
นายชนิตร ชาญชัยณรงค์ รองผู้จัดการ ตลาดหลักทรัพย์แห่งประเทศไทย เปิดเผยว่า กองทุนรวมอสังหาริมทรัพย์และสิทธิการเช่าเอ็มเอฟซี อินดัสเตรียล อินเวสเมนท์ (MII) จะเข้าจดทะเบียนและเริ่มซื้อขายในตลาดหลักทรัพย์ฯ ในหมวดกองทุนรวมอสังหาริมทรัพย์กลุ่มอสังหาริมทรัพย์และก่อสร้าง ในวันที่ 27 ธ.ค. 2555 เป็นกองทุนรวมอสังหาริมทรัพย์ที่เข้าจดทะเบียนใหม่กองที่ 6 ของปีนี้ 
กองทุนเสนอขายหน่วยลงทุนต่อประชาชนทั่วไปวันที่ 26 พ.ย.4 ธ.ค. 2555 ในราคาหน่วยละ 10 บาท รวมมูลค่าเสนอขาย 970 ล้านบาท ลงทุนในโรงงานอุตสาหกรรม